Frank Aaen (EL), 2008-11-04:
Regeringen og de øvrige partier, der er tilhængere af krigen i Afghanistan, har i dag som tidligere forsøgt at male et skønmaleri af situationen.
Hver gang vi diskuterer Afghanistan her i Folketingssalen, får vi at vide, at det går fremad, men ved enhver nøgtern betragtning kan man jo se, at det gør det ikke, tværtimod.
Taleban er blevet stærkere, de gennemfører meget store angreb, dominerer store dele af landdistrikterne, antallet af dræbte udenlandske soldater, herunder danske, vokser, og det er tydeligt, at de udenlandske tropper ikke på nogen måde er ved at vinde krigen, et synspunkt, som også har været fremme i debatten i dag.
Også en lang række ledende militærfolk erkender, at krigen ikke er på vej til at blive vundet og ikke kan vindes militært.
Regeringen siger, at vi er med til at skabe mere global sikkerhed, men krigen i Afghanistan udgør ligesom den i Irak en meget perfekt rekrutteringsbase for Al-Qaeda til at få nye terrorister.
Så argumenteres der med, at det er for at skabe demokrati og udvikling i Afghanistan.
Her er det også svært at se fremskridt.
Regeringen i Kabul er gennemkorrupt, en række af landets værste krigsforbrydere indgår i den.
Hvis man er en god ven af præsidenten, kan man slippe af sted med narkosmugling, mord og voldtægt.
Kvinder, der taler imod undertrykkelse, forfølges og trues, og en journalist er fængslet udelukkende for at downloade en tekst, der kritiserer kvindeundertrykkelse.
Derfor må vi sige, at det, vi kan lære af det, der sker i Afghanistan, er det samme som det, vi kan lære af det, der er sket i Irak, nemlig at demokrati ikke kan indføres oppefra med bomber og militær magt.
Det er sigende - og det er også derfor, at de udenlandske styrker bliver mere upopulære i øjeblikket i Afghanistan - at antallet af civile drab foretaget af koalitionen er et permanent og voksende problem.
Selv om forsvarsministeren siger, at man gør, hvad man kan for at undgå civile tab, kommer der hele tiden nye eksempler på tab.
August: 90 civile, heraf 60 børn, dræbt i et amerikansk luftbombardement.
Oktober: 18 civile, heraf 15 børn, dræbt i et luftangreb.
Amerikanerne har i et studie anslået, at det er 3.200 civile, der er dræbt af de udenlandske tropper siden 2005.
Vi synes ikke, at det er acceptabelt, og vi mener selvfølgelig også, det er forkert, at man bare forlænger mandatet og på den måde forlænger krigen.
Vi mener, at det er en nytteløs og skadelig krig.
Vi er enige med den britiske ambassadør i Afghanistan, som har sagt, at de udenlandske tropper i Afghanistan er en del af problemet snarere end en del af løsningen.
Derfor vil vi sige, at det bedste, vi kan gøre, er at trække de danske soldater ud og sørge for at få gang i en helt anden proces - som jeg også tidligere har orienteret om vores holdning til her i Folketinget hvor man får igangsat forhandlinger med de fornuftigste kredse i Taleban og andre modstandsgrupper end Taleban, at man får FN aktivt ind i de forhandlinger, at man overvejer, hvordan man kan få en anden type af styrker ind for at være med til at bevare fred, og at man får prioriteret den humanitære indsats langt højere end det, vi ser i øjeblikket.
Vi er bange for, at det ikke er det, der er ved at ske, det er desværre nok det modsatte.
Vi synes, at Danmark skal sige fra over for det, der sker, og vi mener, at Danmark skal vende tilbage til den fredelige og fornuftige politik, der engang prægede dansk udenrigspolitik, hvor det i højere grad var FN, end det var George Bush, som tegnede linjen.